ญี่ปุ่นอัดฉีด1.9ล้านล.เดินหน้าซื้อสินทรัพย์
ญี่ปุ่นกระตุ้นเศรษฐกิจอีก เพิ่มวงเงินโครงการซื้อพันธบัตรเกือบ 2 ล้านล้านบาท
28 เม.ย. 2555

ญี่ปุ่นกระตุ้นเศรษฐกิจอีก เพิ่มวงเงินโครงการซื้อพันธบัตรเกือบ 2 ล้านล้านบาท
ธนาคารกลางญี่ปุ่น (บีโอเจ) ได้ประกาศมาตรการผ่อนปรนทางการเงินระลอกใหม่ โดยอัดฉีดงบเพิ่มอีก 5 ล้านล้านเยน (ราว 1.9 ล้านล้านบาท) ในโครงการช่วยซื้อพันธบัตรรัฐบาล และบีโอเจยังตรึงอัตราดอกเบี้ยให้อยู่ในระดับ 0–0.1% ต่อโดยนับเป็นการกระตุ้นเศรษฐกิจล่าสุด ท่ามกลางสัญญาณบ่งชี้ทั้งจากภาครัฐและเอกชนว่าแนวโน้มของญี่ปุ่นจะยังคงซบเซาต่อเนื่อง
โครงการดังกล่าวได้รับการขยายวงเงินออกไปราว 70 ล้านล้านเยน (ราว 26.7 ล้านล้านบาท) ภายในปลายเดือน มิ.ย. 2556 โดยบีโอเจคาดว่าโครงการนี้พร้อมด้วยนโยบายช่วยเหลืออื่นๆ จะช่วยให้ภาวะเศรษฐกิจกลับสู่การขยายตัวอย่างยั่งยืน และมีเสถียรภาพด้านราคามากขึ้น 
บีโอเจ ยังได้ปรับขึ้นคาดการณ์การขยายตัวของจีดีพีในปีงบประมาณ 2555 ว่าจะขยายตัวเพิ่มขึ้นอยู่ที่ 2.3% จากคาดการณ์เดิมในเดือน ม.ค. ที่ 2% และเศรษฐกิจในปีหน้าจะโตที่ 1.7% จากคาดการณ์เดิม 1.6% 
อย่างไรก็ตาม ในการเปิดเผยดัชนีราคาผู้บริโภคเดือน มี.ค.ในวันเดียวกัน พบว่าดัชนีปรับตัวขึ้นเล็กน้อยที่ 0.2% เนื่องจากราคาพลังงานที่แพงขึ้น โดยญี่ปุ่นนั้นประสบปัญหาเงินฝืดต่อเนื่องมาหลายปี และพยายามจะปรับดัชนีราคาผู้บริโภคให้ขึ้นไปแตะระดับ 1%